ກຸ່ມລົງ​ທຶນ​ຈາກ​ຈີນ​ ຈະ​ພັດທະນາ​ ບຶງ​ທາດຫລວງ ລະຍະ​ທີ 1 ໃຫ້ແລ້ວເສັດ ພາຍໃນປີນີ້
ການພັດທະນາດັ່ງກ່າວນີ້ ກໍໄດ້ດຳເນີນ ໃນທ່າມກາງ ສະພາບການ ທີ່ກຸ່ມບໍລິສັດຈີນ ກໍຍັງບໍ່ສາມາດຕົກລົງ ລາຄາ ຄ່າຊົດເຊີຍ ທີ່ດິນ ໃຫ້ປະຊາຊົນລາວ ຈຳນວນນຶ່ງ.
ກຸ່ມລົງທຶນຈາກຈີນຈະດຳເນີນການພັດທະນາເຂດເສດຖະກິດ ສະເພາະ ບຶງທາດຫລວງ ລະຍະທີ 1 ໃຫ້ສຳເລັດ ແລະ ຈະເປີດ ໃຫ້ການບໍລິການທາງທຸລະກິດການຄ້າ ແລະ ຄວາມບັນເທີງ ຢ່າງຄົບຊຸດ ໃນທ້າຍປີ 2015 ນີ້ ທ່ານຫລິວ ຈຸນ ຜູ້ອຳນວຍການຝ່າຍການຈຳໜ່າຍ ຂອງກຸ່ມບໍລິສັດ Wan Feng Shanghai ຈາກຈີນ ຖະແຫລງຢືນຢັນວ່າ ການພັດທະນາເຂດເສດຖະກິດສະເພາະ ບຶງທາດຫລວງໃນນະຄອນຫລວງວຽງຈັນ ໄດ້ດຳເນີນໄປ ຢ່າງຕັ້ງໜ້າ ແລະ ໝັ້ນໃຈວ່າ ການດຳເນີນງານໃນລະຍະທີ 1 ຂອງໂຄງການ ຈະສຳເລັດ ແລະ ເລີ້ມເປີດໃຫ້ບໍລິການ ທາງທຸລະກິດການຄ້າ ແລະ ຄວາມບັນເທີງຢ່າງຄົບຊຸດໄດ້ໃນທ້າຍປີ 2015 ນີ້ ໂດຍກຸ່ມບໍລິສັດ Wan Feng Shanghai ຈຳກັດ ໄດ້ນຳໃຊ້ເງິນທຶນໄປແລ້ວຫຼາຍກວ່າ 100 ລ້ານໂດລາ ນັບແຕ່ທ້າຍປີ 2012 ເປັນຕົ້ນມາ ແລະ ເຖິງປັດຈຸບັນກໍໄດ້ຄືບໜ້າໄປ ຕາມແຜນການທີ່ວາງໄວ້ ເປັນສ່ວນໃຫຍ່ ເຊັ່ນການກໍ່ສ້າງຖະໜົນຍາວ 400 ແມັດ ກວ້າງ 36 ແມັດ ເຊື່ອມຕໍ່ຈາກສາມແຍກໂພນທັນ ເຂົ້າມາໃນໂຄງການ ການວາງແນວສາຍສົ່ງ ກະແສໄຟຟ້າ ລະບົບນ້ຳປະປາ ລະບົບການກຳຈັດນ້ຳເປື້ອນ ການວາງແນວຖະໜົນໃນ ໂຄງການ ການຂຸດສວນນ້ຳໃນພື້ນທີ່ 50 ເຮັກຕາ ພ້ອມກັນນີ້ ກໍໄດ້ດຳເນີນການກໍ່ສ້າງ Condominium ສູງ 19 ຊັ້ນ ຈຳນວນ 12 ອາຄານ ຊຶ່ງຄາດວ່າ ຈະເສັດສົມບູນໃນເດືອນຕຸລາ 2016 ສະນັ້ນກຸ່ມບໍລິສັດຜູ້ລົງທຶນໃນໂຄງການ ຈຶ່ງໄດ້ເລີ້ມເປີດໃຫ້ ຄົນລາວ ແລະ ຊາວຕ່າງຊາດສາມາດຈັງຊື້ຫ້ອງພັກ ແລະ ສຳນັກ ງານຢູ່ Condominium ທັງ 12 ອາຄາ ນັບແຕ່ເດືອນມີນາ 2015 ເປັນຕົ້ນໄປ ໂດຍມີລາຄາເລີ້ມຕົ້ນທີ່ 400,000 ສຳຫລັບຫ້ອງ ຂະໜາດ 4 ຫ້ອງນອນ ແລະ 4 ຫ້ອງນ້ຳ ນອກຈາກນັ້ນ ພາກສ່ວນທີ່ຈະກໍ່ສ້າງແລ້ວເສັດໃນທ້າຍປີ 2015 ນີ້ ຍັງລວມທັງສິ່ງອຳນວຍຄວາມສະດວກຕ່າງໆ ເຊັ່ນຖະໜົນພາຍໃນ ໂຄງການ ເຂດສີຂຽວ ແລະ ທິວທັດ ການຕິດຕັ້ງລິຟ ໃນອາຄານ ຄິວລົດໂດຍສານ ຕະຫຼາດສົດ ຊຸບເປີມາກເກັດ ສະຖານທີ່ບັນເທີງຕ່າງໆ ລຽບຕາມແຄມໜອງນ້ຳໃຫຍ່ ເຊັ່ນ ຫ້ານອາຫານ ສະຖານທີ່ສະແດງສິນລະປະ ສາລະ ແລະ ບ່ອນຫລິ້ນເກມທາງນ້ຳ ສະໜາມ ເທັນນິສ ສະໜາມເຕະບານ ສະໜາມໄດຣກັອຟ ແລະ ອື່ນໆ ສ່ວນໃນເດືອນທັນວາປີນີ້ ກໍຈະເລີ້ມລົງມືກໍ່ສ້າງຮ້ານສັບພະສິນຄ້າຄົບວົງຈອນ ທີ່ປະກອບ ດ້ວຍຮ້ານຄ້າປອດພາສີ ຮ້ານອາຫານ ຮ້ານກາເຟ ໂຮງໜັງ ສວນສະນຸກ ຮ້ານອາຫານ ພື້ນເມືອງນານາຊາດ ຮ້ານນວດ ຫຼື Spa ສູນສຸຂະພາບ ແລະ ຄວາມງາມ ບ່ອນຈອດ ລົດຍົນ ແລະ ອື່ນໆ ໃຫ້ແລ້ວເສັດພ້ອມກັບ ຄອນໂດມີນຽມ ໃນເດືອນຕຸລາ 2016 ດັ່ງກ່າວ ແຕ່ຢ່າງໃດກໍຕາມ ການພັດທະນາດັ່ງກ່າວນີ້ ກໍໄດ້ດຳເນີນໃນທ່າມກາງ ສະພາບການ ທີ່ກຸ່ມບໍລິສັດຈີນ ກໍຍັງບໍ່ສາມາດຕົກລົງກັບປະຊາຊົນລາວ ທີ່ພັກອາໄສ ຢູ່ໃນເຂດບຶງ ທາດຫລວງ ໄດ້ເລີຍ ເນື່ອງຈາກກຸ່ມບໍລິສັດຈີນ ຈະຊົດເຊີຍຄ່າທີ່ດິນ ໃນອັນຕາທີ່ຕ່ຳກວ່າ ຄວາມເປັນຈິງ ດັ່ງທີ່ເຈົ້າໜ້າທີ່ຂັ້ນສູງຂອງລາວໄດ້ໃຫ້ການຢືນຢັນວ່າ: ທັງນີ້ ໂດຍໂຄງການພັດທະນາເມືອງໃໝ່ ຢູ່ບຶງທາດຫລວງມີເນື້ອທີ່ສຳປະທານ 365 ເຮັກຕາ ຊຶ່ງເຮັດໃຫ້ຈະຕ້ອງມີການເວນຄືນທີ່ດິນຂອງປະຊາຊົນລາວຈຳນວນທັງໝົດ 480 ຕອນ ໂດຍຫລ້າສຸດ ກຸ່ມລົງທຶນຈາກຈີນ ໄດ້ລາຍງານວ່າ ສາມາດຕົກລົງ ແລະ ຈ່າຍຄ່າຊົດເຊີຍໃຫ້ກັບປະຊາຊົນລາວໄປແລ້ວ 98 ເປີເຊັນ ຄິດເປັນມູນຄ່າກວ່າ 10 ລ້ານໂດລາ ຈຶ່ງຍັງເຫຼືອອີກພຽງແຕ່ 2 ເປີເຊັນເທົ່ານັ້ນ ທີ່ຍັງບໍ່ສາມາດຕົກລົງກັນໄດ້